[9]

Tárgy: Sándor István kihallgatása.

F e l j e g y z é s

Budapest, 1952. augusztus 9.

Kihallgatási idő 8.20- 16 h-ig

Mondja el részletesen Zana Albert bevonulásának körülményeit. Mikor, hova milyen fegyveres testülethez vonult be Zana?

1949. őszén az Istvántelki uton találkoztam Zana Albert volt KIOE. taggal, aki akkor már államvédelmi egyenruhában volt. Kérdeztem Zanától, hogyan került az ÁVH-ra. Zana azt válaszolta, hogy katona akart lenni ezért ment el az ÁVH-ra. Közölte akkor, hogy ő Pécsett teljesit szolgálatot és csak szabadságra jött haza. Én elmondtam Zanának, hogy a volt KIOE. tagok együtt vannak, lejárnak a Clariseumba. Kértem, hogy keressen fel, ha Pesten lesz.

Mikor találkoztak ismét és miről beszélgettek?

1950. elején beszéltem vele, amikor már rendszeresen bejárt a szalézi templomba. Igyekeztem megállapitani, hogy megbizható-e számunkra- a szervezkedés számára - Megkérdeztem miért jár templomba, gyónni és áldozni. A Zana azt felelte, hogy ezt meggyőződésből teszi. Elmondotta, hogy ő szemben áll a rendszerrel. Elitéli a kisiparosok szövetkezetbe tömöritését, a parasztság szövetkezeti gazdálkodásra való állitását és igazságtalannak tartotta az egyházi reakció elleni állami intézkedéseket.

Mit mondott miért lépett be és maradt ilyen ”elvei” mellet az ÁVH-n?

Zana elmondotta, hogy az ÁVH-n belüli bomlasztó munka sokkal hatásosabb, több kárt tud vele okozni, mint ha máshol csinálná. Beszélt arról Zana, hogy az ÁVH-n sok titkos adat birtokába tud jutni, amelyet szolgálati beosztása felhasználásával szerez meg.

Mire kellettek Zanának az ÁVH-ról megszerzett titkos adatok?

Ezt saját tájékozódására használta fel, illetve a rendszerváltozás esetére szerezte meg ezeket az adatokat.

Milyen bizalmas adatokat szerzett meg Ön Zana Alberten keresztül az ÁVH-ról?

Kérdésemre Zana Albert elmondotta, 1950. nyár végén, -hogy egy szovjet tábornoknál teljesit szolgálatot. Kérdésemre Zana beszélt arról is, hogy ez a tábornok Honvédelmi Minisztériumban teljesit szolgálatot. Ez a tábornok a Rózsadombon lakik. Emlékezetem szerint Zana ezt mondotta el róla. A korábban már elmondott adatokon kivül ezt is megszereztem tőle.

Mikor beszélt Ön és hol először Ádám Lászlónak Zanáról?

1949. őszének elején beszéltem Ádám Lászlóval a Clariseum kertjében. Ádám érdeklődött tőlem, hogy hogyan megy az illegális szervezkedés tagjainak képzése. Beszélgetés közben elmondottam Ádámnak, hogy az illegális csoportom egyik tagja az ÁVH-n teljesit szolgálatot. Ezen a közlésen Ádám nagyon meglepődött és felvetette nekem, hogy gondoltam-e arra, hogy az az államvédelmi beosztott nem deriti fel az ÁVH. részére illegális csoportjainkat. Én megnyugtattam Ádámot, hogy nem, mert az ÁVH-i beosztott évekig a KIOE. tagja volt és most is a rendszerrel szemben éles magatartást tanusit. Ádám kérdésére közöltem vele, hogy az az ÁVH-i beosztott Zana Albert.

Ön korábbi, de jelenlegi vallomásában is emlitette, hogy titkos adatokat szerzett meg, az ÁVH-ról Zana Alberten keresztül. Tegyen vallomást arról, hogy ezeket az adatokat hová továbbitotta.

Ezeket az adatokat közöltem Ádám László szalézi tartományfőnökkel.

Milyen adatokat továbbitott Ádámnak?

Először is közöltem vele, hogy az ÁVH-on van egy tagja a szervezkedésnek. Beszéltem arról, hogy ez az ember Zana Albert volt KIOE. tag. Hogy az ÁVH-on az őrszázadban teljesit szolgálatot. Szolgálatát Párt és állami funkcionáriusok lakókörnyezetének biztositása teszi ki. Itt a vezetőkre állandó őrség vigyáz. Esetről-esetre elmondtam a Zanától megszerzett értesüléseket. Igy 1950 végén közöltem Ádámmal, hogy Zana egy szovjet tábornok lakásán teljesit szolgálatot és, hogy ez a tábornok a HM-ben dolgozik.

A rendben kinek beszélt arról, hogy Zana Albert illegális szervezkedést végez az ÁVH-on belül?

Ádám Lászlón kívül senkinek nem beszéltem erről a szalézi rendben.

Ádámnak mit mondott Zana szervezkedéséről az ÁVH-on?

1950. tavaszán a Clariseumban közöltem Ádám Lászlóval, hogy Zana Albert illegális szervezkedésem tagja, szervezkedést inditott az ÁVH-on. Ádám elismerését fejezte ki, hogy milyen aktiv Zana, de óvatosságra is intett. Közölte velem, hogy az Ávh-on belül komolyan ellenőrzik a beosztottakat és ezért vigyázni kell. Ádám a Zana féle csoport keletkezését és müködését ugy értékelte, hogy az általunk remélt rendszerváltozásnak az ÁVH-on vannak hivei. Zanát és csoportját Ádám ”karakán” embereknek nevezte a további beszélgetésünk során, ezért a tevékenységért.

Később mikor került Ön és Ádám közt szóba Zana ÁVH-on folytatott szervezkedése az u.n. csoportmunkája?

1950. decemberében a Clariseumban beszéltem Ádám László tartományfőnöknek arról, hogy Zana Albert igen aktiv munkát fejt ki az illegális csoportba, mely a vezetésem alatt állott. Akkor megkérdezte, hogy megvan-e még Zana csoportja, az ÁVH-on. Azt válaszoltam, hogy igen meg van - Zana tovább foglalkozik velük. Ádámnak e szervezkedést illetően nem volt észrevétele csak Zanával kapcsolatban megjegyezte, hogy ”Kemény fickó”.

A feljegyzés ideiglenesen lezárva.

Sándor István

Felvette: Jámbor Árpád gyanusitott.

BE/6 áv.őrnagy